
Poc després de tancar l'edició del Bolletí ens 
comunicaren la mort de Ramon Galiana. El passat 3 de gener 
ens abandonà el nostre soci, un d'aquests naturalistes 
conscients que les col.leccions científiques representen un 
patrimoni cultural important i que la recerca naturalística és una tasca pacient i meticulosa. 

Ramon Galiana era un home senzill que al llarg de quaranta anys es va dedicà amb 
entusiasme a recol.lectar fòssils, crancs i mol.luscs. La seva col.lecció, que conservava a ca 
seva, el seu "petit museu particular", la mostrava il.lusionat a tots els que en alguna ocasió 
visitàrem ca seva. Va saber amb gran encert, col.laborar amb diferents investigadors nacionals 
i estrangers, que han reconegut la seva meritòria tasca d'observador de la naturalesa i de 
descobridor de jaciments fossilífers que ens donen pistes sobre la història natural d'aquestes 
illes. Ramon Galiana tenia un olfacte especial, un sisè sentit 
del que no tots estam dotats, per fer una de les seves 
troballes de mol.luscs fòssils de les Balears que han resultat 
més interessants: el descobriment d'uns nòduls d'origen 
algar (els oncolits) que contenien les closques de diferents 
espècies de mol.luscs que vivien a l'Eocè i Oligocè de 
Mallorca. Aquesta troballa fou de  trascendéncia 
internacional. Els mol.luscs trobats varen ser donats a 
conèixer primer pel mateix Galiana (1979) en el nostre 
Bolletí, i posteriorment foren estuidats pregonament per la 
Dra. italiana Daniela Esu. Gràcies a l'interès que tengué el 
nostre soci, que va contactar amb la Dr. Esu a través d'un 
bon amic seu, el Dr. Parenzan, aleshores director del Museu 
de Biologia Marina de Porto Cesareo (Lecce, Itàlia), la Dra. 
Esu va dedicar una espècie al seu descobridor, Procyclotella 
galianae, un prosobranqui de la família dels ciclofòrids. Tot 
i que aquesta fou la troballa més important D. Ramon 
Galiana, la seva feina naturalística ha estat molt més extensa. 
Bon amic del nostre president d'Honor D. Joan Cuerda, va explorar amb ell diverses platges 
quaternàries, descobrint per primera vegada terrasses quaternàries a la costa nord de la 
Mallorca (Cala Sant Vicenç, Pollença). Just ara, repassant les referències dels articles d'aquest 
Bolletí que teniu en les mans he comprovat que ell està entre nosaltres, doncs els seus treballs 
es llegeixen i consulten per a conèixer la nostra natura (veure Gómez-Pujol, 1999). Ell ens 
ha abandonat, però la seva contribució des de la Societat encara és actualment vigent. També 
va publicar diversos articles sobre platges quaternàries amb J. Cuerda, i altres en solitari a 
una etapa en què la subsistència del nostre Bolletí era dificil, contribuint amb els seus treballs 
al manteniment digne d'aquesta publicació. Amic d'altres socis, com en Lluís Gasull i en 
Rafel Adrover, els va acompanyar a nombrosos indrets de Mallorca. Durant els primers anys 

d'història de la nostra Soceitat va assumir també tasques a la Junta Directiva de la Societat, 
de la qual fou Tresorer i encarregat de repartir el Bolletí. 

Ramon Galiana, un dels nostres socis de gran cor que tenen i tendran un lloc destacat 
entre nosaltres. 


Guillem X. Pons 

